## Odluka Ustavnog suda Republike Hrvatske broj:U-IIIA-834/2005 od 4. travnja 2007.

### NN 45/2007 (3.5.2007.), Odluka Ustavnog suda Republike Hrvatske broj:U-IIIA-834/2005 od 4. travnja 2007.

# USTAVNI SUD REPUBLIKE HRVATSKE

**1513**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Jasna Omejec, Agata Račan, Smiljko Sokol i Nevenka Šernhorst, članovi
Vijeća, odlučujući o ustavnoj tužbi koju je podnio I. P. iz Z., kojeg zastupaju
punomoćnici iz Odvjetničkog društva P. i P. iz Z., na sjednici održanoj 4.
travnja 2007., jednoglasno je donio

## ODLUKU

I. Ustavna tužba se usvaja.
II. Županijski sud u Zagrebu dužan je donijeti odluku u predmetu koji se vodi
pred tim sudom pod brojem: Gžr-453/07 u najkraćem mogućem roku, ali ne duljem od
šest mjeseci, računajući od prvog idućeg dana nakon dana objave ove odluke u
»Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe I. P. iz Z., određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst), u iznosu od 10.800,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj ustavne tužbe, na temelju članka 63. Ustavnog zakona o Ustavnom
sudu Republike Hrvatske (»Narodne novine«, broj 99/99., 29/02. i 49/02. –
pročišćeni tekst, u daljnjem tekstu: Ustavni zakon), podnio je 22. veljače 2005.
ustavnu tužbu smatrajući da mu je nerazumno dugim trajanjem postupka pred
nadležnim redovnim sudom povrijeđeno ustavno pravo zajamčeno člankom 29. stavkom
1. Ustava Republike Hrvatske.

ČINJENICE VAŽNE ZA USTAVNOSUDSKI POSTUPAK

2. Parnični postupak pokrenut je pred Općinskim sudom u Zagrebu tužbom
podnositelja od 4. lipnja 1998. godine, radi utvrđenja nedopuštenosti otkaza i
isplate novčanih potraživanja po osnovi rada.
U postupku sud prvog stupnja zakazivao je ročišta: 14. rujna 1998., 17. veljače
1999., 7. travnja 1999., 12. svibnja 1999., 6. srpnja 1999., 5. studenoga 1999.,
18. siječnja 2000., 14. ožujka 2000. i 10. svibnja 2000. godine.
Potom je provedeno knjigovodstveno vještačenje.
Ročišta su potom zakazivana za 15. svibnja 2001., 4. srpnja 2001. i 5. listopada
2001. (nije pristupila punomoćnica tužitelja te je donijeto rješenje o mirovanju
postupka).
Podneskom od 18. listopada 2001. godine punomoćnica tužitelja zatražila je
nastavak postupka, te su sljedeća ročišta zakazana za 11. prosinca 2001., 8.
siječnja 2002. i 18. siječnja 2002., na kojem je zaključena glavna rasprava, te
je Općinski sud donio presudu, broj: Pr-1245/98.
Povodom žalbi stranaka spis je dostavljen Županijskom sudu u Zagrebu, koji je
presudom i rješenjem, broj: Gžr-1630/02 od 17. lipnja 2003. godine, djelomično
potvrdio presudu prvog stupnja, a djelomično ju ukinuo te je vratio sudu prvog
stupnja predmet na ponovno postupanje.
Sud prvog stupnja zakazao je ročište 17. ožujka 2004., potom 20. travnja 2004.,
6. lipnja 2005., 20. rujna 2005., 7. listopada 2005. i 21. listopada 2005.
godine.
Općinski sud je 4. studenoga 2005. godine donio presudu, broj: Pr-11944/03.
Povodom žalbi predmet je upućen na Županijski sud u Zagrebu, ali je 12. siječnja
2007. godine remisorno vraćen Općinskom sudu radi dostave žalbe tužitelja od 27.
prosinca 2005. godine tuženiku na očitovanje. Žalbu je prvostupanjski sud 13.
veljače 2007. godine otpremio tuženiku, koji ju je zaprimio 2. ožujka 2007.
godine, ali se na nju nije očitovao.
Dana 9. ožujka 2007. godine predmet je ponovno upućen Županijskom sudu u
Zagrebu, gdje se i sada nalazi.

PRAVO VAŽNO ZA USTAVNOSUDSKI POSTUPAK

3. Za ovaj ustavnosudski postupak mjerodavne su odredbe članka 29. stavka 1.
Ustava Republike Hrvatske i članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je tužbom podnositelja od 4. lipnja 1998. godine.
Ustavna tužba podnesena je 22. veljače 2005., a do tog dana sudski postupak nije
pravomoćno okončan, pa Ustavni sud utvrđuje da je do dana podnošenja ustavne
tužbe postupak u ovom predmetu trajao ukupno šest (6) godina, osam (8) mjeseci i
osamnaest (18) dana.

4.2. POSTUPANJE NADLEŽNOG SUDA

U pravno relevantnom razdoblju postupak se najprije vodio pred Općinskim sudom u
Zagrebu, pred Županijskim sudom u Zagrebu, i potom ponovno pred Općinskim sudom
u Zagrebu, nakon ukidne drugostupanjske odluke. Postupak se sada vodi pred
Županijskim sudom u Zagrebu, povodom žalbe.
U postupku koji je do podnošenja ustavne tužbe trajao preko 6 godina, a trenutno
se nalazi pred Županijskim sudom, povodom žalbi stranaka, prvostupanjski sud je
proveo veliki broj ročišta, određivao vještačenja i požurivao provedbu
vještačenja. Sud je prvu meritornu odluku u predmetu donio 18. siječnja 2002.
godine, koja je ukinuta, te je ponovno proveo opsežni dokazni postupak.

4.3. PONAŠANJE PODNOSITELJA USTAVNE TUŽBE
(TUŽITELJ U PARNIČNOM POSTUPKU)

Ustavni sud utvrđuje da ponašanje podnositelja nije utjecalo na duljinu trajanja
postupka.

4.4. SLOŽENOST SUDSKOG PREDMETA

Ustavni sud ocjenjuje da se u konkretnom slučaju, unatoč tomu što se radi o
složenom predmetu, to nije opravdanje sudovima da radni spor traje ukupno preko
osam godina.
5. Ustavni sud utvrđuje da postupak u ovom predmetu, a radi se o radnom sporu,
dakle, predmetu hitne naravi, ukupno traje preko osam godina. Ustavni sud je
utvrdio da je dugim trajanjem parničnog postupka, podnositelju povrijeđeno
ustavno pravo da zakonom ustanovljeni neovisni i nepristrani sud u razumnom roku
odluči o njegovim pravima ili obvezama, koje je zajamčeno člankom 29. stavkom 1.
Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke ove odluke.
6. Imajući u vidu sve navedene činjenice i okolnosti, u smislu odredbe članka
63. stavka 2. Ustavnog zakona, donesena je odluka kao pod točkama I. i II.
izreke ove odluke.
7. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava iz članka 29. stavka 1. Ustava
Ustavni sud utvrđuje uzimajući u obzir okolnosti svakog pojedinog slučaja, uz
istodobno uvažavanje ukupnih gospodarskih i socijalnih prilika u Republici
Hrvatskoj.
8. Odluka o objavi (točka V. izreke) temelji se na odredbi članka 29. Ustavnog
zakona.
9. Predsjednik Županijskog suda u Zagrebu dužan je dostaviti Ustavnom sudu
pisanu obavijest o datumima donošenja i otpreme odluke u roku od osam (8) dana
od dana njene otpreme, a najkasnije osam (8) dana od isteka roka određenog u
točki II. izreke ove odluke. Ovaj nalog temelji se na članku 31. stavcima 4. i
5. Ustavnog zakona.

Broj: U-IIIA-834/2005
Zagreb, 4. travnja 2007.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 45/2007-1513
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)